钦定古今图书集成/方舆汇编/职方典/第1085卷 > 《兴化军贡院记》陈俊卿
## 钦定古今图书集成/方舆汇编/职方典/第1085卷 > 《兴化军贡院记》陈俊卿

莆蕞。尔邦介于福、泉之间，井廛户版，不能五之一，而
秀民特多焉。间三岁，诏下试于郡庠。已而褊隘，则移
于使者行部之舍。历数举，试员益众，则又移于南山
之广化寺，距城五里许，士者病之。淳熙二年秋八月，
吴兴姚侯来守是邦，至则以平易为政，不猛不宽，人
吏浃和。越明年，三邑之士相与来告曰：“此邦蒙侯之
德，年登盗息，闾里晏然，无一事可以慁侯者。惟是近
岁郡试于有司，殆馀六千人，迄未有定所，是为阙典。”
侯矍然起曰：“抑吾志也。且举役而为邦人劝，其可后
乎！”属通守赵君善仁继至，乐赞其事。乃因行舍旧址
斥而大之，广二百九十尺有奇，深三之，择浮屠氏之
才者分掌其役。立重门，建厅事，跨以复；廊室从而周
度，可容万人。厅事之后为两堂，以待考官；中门之外
分二廨，以处弥封、誊录。凡为屋三百有六楹，规模伟
甚，轮奂一新。始于三月七日，成于六月七日。于是，远
近观者，莫不咨嗟叹异，以为吾里之创见盛事也。仰
惟国家以科举网罗英俊，场屋谓之“礼闱”，取其周旋
揖逊于其间。顾喧躁浮薄之风，所以比或有之。今侯
不鄙我父兄子弟，覆以华庑广厦，幸无逼迫之患，安
辞定气，发舒所有，志其远者大者，异时光显于朝，将
以礼义廉耻化天下，岂但为空言媒利禄而已。然则
训致风俗之媺，可不知其所自邪？夫经始之难，视成
之易，常情所同。方事之倡也，或谓役大费广，非历岁
淹时，未易猝办。侯以济剧之才，谈笑为之，曾不数月，
而功告毕。今之为政者，文书讼狱钱谷之馀，因循翫
愒，何暇远图？否则台榭游观，所属意焉。姚侯是举也，
士获其所，僧安其居，为此邦壮观，以垂劝后来。建一
役而三物成，可谓知所先务矣，故为之书。侯名康朝，
字廷宾，今为朝奉大夫云。